อย่างไรก็ตาม แม้คณะกรรมการชุดที่มีนายสมคิด จาตุศรีพิทักษ์ รองนายกฯ เป็นประธาน ยืนยันว่าจะไม่มีการเลือกปฏิบัติระหว่าง กทม.กับต่างจังหวัด คือต้องทำลายสัตว์ปีกทั้งหมดตามมาตรฐานการควบคุมโรค แต่นายวราวุธ ศิลปอาชา ส.ส.สุพรรณบุรี พรรคชาติไทย ให้สัมภาษณ์ในวันเดียวกันว่า หงส์และห่านที่เลี้ยงไว้ในบ้านพัก ในหมู่บ้านการ์เด้นซิตี้ลากูน เขตจตุจักร ซึ่งเป็นเขตควบคุมโรคไข้หวัดนกได้ให้สัตวแพทย์มาตรวจ เพื่อขอใบรับรองแพทย์ตามประกาศของรัฐบาลที่ว่า หากมีใบรับรองแพทย์แล้วจะไม่ถูกกำจัด ผลการตรวจระบุว่า หงส์และห่านไม่ติดเชื้อ และให้คนที่บ้านทำความสะอาดในบริเวณบ้าน รวมทั้งกันไม่ให้สุนัขที่เลี้ยงไว้ออกไปข้างนอกบ้านด้วย นอกจากนี้ ได้แจ้งไปยังสำนักงานหมู่บ้านให้ดูแลพื้นที่สระน้ำ ในหมู่บ้านที่มีฝูงนกอยู่ด้วย อย่างไรก็ตาม หากรัฐบาลสั่งให้กำจัดก็คงต้องทำ เพราะทุกคนอยู่ภายใต้กฎหมาย